CELEX: 62021TN0518
Language: et
Date: 2021-08-24 00:00:00
Title: Kohtuasi T-518/21: 24. augustil 2021 esitatud hagi – European Paper Packaging Alliance versus komisjon

25.10.2021   
            
            
               ET
            
            
               Euroopa Liidu Teataja
            
            
               C 431/45
            
         
      24. augustil 2021 esitatud hagi – European Paper Packaging Alliance versus komisjon
      (Kohtuasi T-518/21)
      (2021/C 431/53)
      Kohtumenetluse keel: inglise
      
         Pooled
      
      
         Hageja: European Paper Packaging Alliance (Haag, Madalmaad) (esindajad: advokaadid F. Di Gianni, A. Scalini ja F. Pili)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada kostja suuniste ühekordselt kasutatavate plasttoodete kohta kooskõlas Euroopa Parlamendi ja nõukogu direktiiviga (EL) 2019/904 (1) teatavate plasttoodete keskkonnamõju vähendamise kohta (2) punktid 2.1.2 ja 2.2.1 ning tabelid 4–2 ja 4–8 osas, mis puudutab polümeerkattega paberipõhiseid tooteid;
               
            
                  —
               
               
                  teise võimalusena tunnistada, et direktiivi (EL) 2019/904 artikli 3 lõige 2 on õigusvastane osas, milles see hõlmab „ühekordselt kasutatava plasttoote“ määratluses polümeerkattega paberipõhiseid tooteid; ja
               
            
                  —
               
               
                  mõista kohtukulud välja kostjalt.
               
            
         Väited ja peamised argumendid
      
      Hagi põhjenduseks esitab hageja kolm väidet ja kaks õigusvastasuse väidet.
      
                  1.
               
               
                  Esimene väide, et kostja suunised rikuvad direktiivi (EL) 2019/904 sõnastust osas, milles need lisavad polümeerkattega paberipõhised tooted direktiivi (EL) 2019/904 kohaldamisalasse, kuna direktiivi (EL) 2019/904 artikli 3 lõikes 1 sätestatud mõistet „peamine struktuurikomponent“ on tõlgendatud vääralt.
               
            
                  2.
               
               
                  Teine väide, et polümeerkattega paberipõhiste toodete lisamine direktiivi (EL) 2019/904 kohaldamisalasse läheb vastuollu selle direktiivi eesmärkidega ja rikub proportsionaalsuse põhimõtet.
               
            
                  3.
               
               
                  Kolmas väide, et kostja ületas vaidlustatud suuniste vastuvõtmisega oma pädevuse piire ja rikkus EL seadusandja volitusi.
               
            
                  4.
               
               
                  Esimene õigusvastasuse väide, et direktiivi (EL) 2019/904 artikli 3 lõige 2 on õigusvastane, kuna selle tõttu kohaldatakse seda direktiivi polümeerkattega paberipõhistele toodetele. Hageja väidab lisaks, et see säte on õigusvastane, kuna ei näe ette künnist, mille põhjal määrata kindlaks, kas toode on osaliselt tehtud plastist. Lisaks väidab ta, et see säte rikub võrdsuse ja diskrimineerimiskeelu põhimõtteid.
               
            
                  5.
               
               
                  Teine õigusvastasuse väide, et direktiivi (EL) 2019/904 kohaldamine, eriti selles direktiivis ette nähtud piiravate meetmete kohaldamine polümeerkattega paberipõhistele toodetele, kujutab endast põhjendamatut piirangut ettevõtlusvabadusele ja õigusele omandile, mis on sätestatud vastavalt Euroopa Liidu põhiõiguste harta artiklites 16 ja 17.
               
            
         (1)  Euroopa Parlamendi ja nõukogu 5. juuni 2019. aasta direktiiv (EL) 2019/904, teatavate plasttoodete keskkonnamõju vähendamise kohta (EMPs kohaldatav tekst) (ELT 2019, L 155, lk 1).
      
         (2)  ELT 2021 C 216, lk 1–46.